stanford-oval/wikipedia huggingface dataset:
סיון קרצ'נר
קריירה

לאחר שחרורה החלה ללמוד בבית הספר לאומניות הבמה ״בית צבי״ שם שיחקה במגוון רב של תפקידים וזכתה במלגות על שם שושנה דואר ושמוליק סגל.
עם תום לימודיה ב־2007 שיחקה בתיאטרון הספרייה בהצגות: ״האריה המכשפה וארון הבגדים״ בתפקיד סוזאן, בהצגה ״מגנוליות מפלדה״ בתפקיד וויזר, בהצגה ״הסוחר מוונציה״ בתפקיד נריסה, ובהצגה ״בודדה באפלה״ בתפקיד סוזי הנדריקס.
במקביל שיחקה בתיאטרון הסימטה בהצגה ״אגנס של אלוהים״ בתפקיד ד"ר ליווינגסטון, ובהצגה ״יחסים מסוכנים״ בתפקיד מאדם דה טורוול.
ב-2011 התגייסה יחד עם קבוצת שחקנים להקמת תיאטרון תהל בהנהגתו של מנהל בית צבי לשעבר, גרי בילו. לימים שימשה כחברה בוועד המנהל של התיאטרון. במסגרת פעילותה בתיאטרון תהל שיחקה בהצגות ״בעקבות הזמן האבוד״, בהצגה ״קיץ אחרון״ בתפקיד ד"ר קיטי קוקריין, בהצגה ״סיפור אהבה ב-3 פרקים״ בתפקיד לורן, בהצגה ״מלאכים באמריקה״ בתפקיד הארפר, בהצגה מקורית על פי עדויות מהרצח בבר נוער בשם ״נשארה רק המועקה״ בבימוי ארי רמז, ובהצגה ״הכל אודות אמא״ בבימוי אבישי מילשטיין, בתפקיד האחות רוזה.
באותה שנה שיחקה בערוץ הופ בסדרות ״סוד השירים של מיכל״, ו״סוד הקצב של מיכל״: בתפקיד מיקמיק.
ב-2012 הצטרפה להפקה ״צלילי המוסיקה״ בבימוי ארתור קוגן בתפקיד הברונית אלזה שריידר. ההפקה החלה את דרכה בתיאטרון הספרייה ומשם עברה לידי עודד פלדמן הפקות בכיכובה של אניה בוקשטיין. אחר כך ההצגה עברה אל התיאטרון הארצי לנוער שם המשיכה להציג בכיכובה של עמית פרקש.
באותה שנה שיחקה בהצגה ״הבט אחורה בזעם״ בתיאטרון תא.
ב-2013 הציגה במסגרת פסטיבל תיאטרונטו את ההצגה ״קוראים לי רייצ'ל קורי״ עליה זכתה בציון לשבח. ההצגה עוררה הדים רבים. באותה שנה שיחקה בסרט ״רווקה פלוס״ בבימוי דובר קוסאשווילי בתפקיד כוכי, ובסדרה ״ג'וני ואבירי הגליל״ בתפקיד דינה.
ב-2014 שיחקה בתיאטרון הספרייה בהצגה ״39 המדרגות״, בתפקיד אנאבלה, מרגרט ופמלה.
ב-2017 הצטלמה לפיצ'ר פלסטיני באורך מלא בשם "The Reports on Sarah and Saleem" בתפקיד הראשי - שרה בבימוי מועייד אלייאן. הסרט זכה ב-7 פרסים כולל פסטיבל רוטרדם והיה מועמד 9 פעמים.
ב-2018 הוציאה אלבום משיריו של אלתרמן מתורגמים לראשונה לצרפתית, תחת השם Siv-Anne, בעיבודים חדשים ובהפקתו של רן בגנו.
ב-2019 שיחקה במחזמר ״פלאשדאנס״ שעלה בתיאטרון תל אביב בתפקיד לואיז / מנהלת האקדמיה.
כיום משחקת בתיאטרון המדיטק בהצגות ילדי בית העץ, מאת רן כהן אהרונוב, בבימוי נועם שמואל, בתפקיד איריס, בהצגה הנקה ופיט, זוכת פרס הצגת הילדים 2015, מאת רן כהן אהרונוב בבימוי נועם שמואל, בתפקיד דודה מארי, בהצגה חנה סנש מאת ובבימוי צביה הוברמן בתפקיד קתרינה סנש, בהצגה ״אריה הספרייה״ בתפקיד הגברת דפני ובהצגה ״שחקי אותה נועה״ מאת אורי אוריין בבימוי עירד רובינשטיין בתיאטרון השעה הישראלי.
ב-2020 החלה ללמוד לימודי פסיכותרפיה במכון ״האקומי״.
בימוי

בשנת 2020 ביימה את אופרת הרוק ״שמיים הפוכים״ מאת ובכיכובו של עופר ירושלמי במרכז ענב לתרבות - זוכת פרס קיפוד הזהב להצגת השנה.
ב-2022 ביימה את ההצגה ״חותם המוות״ מחזה ישראלי מקורי מאת מירב גרובר ובכיכובה, ההצגה עלתה בהבימה 4 בתמיכת משרד התרבות וקרן רבינוביץ*.
דיבוב

ב-2022 דיבבה באמפיביה את גברת קרוקר / מאדי
ב-2021 דיבבה בעיר המעשיות את אמא ארנבת / פרת הירח / מולי
ב-2021 דיבבה בבקוגן: כוכב הקרב את צ'יינה ריוט / פילומינה דאסק / ורוניקה ונגס / די / סופי
ב-2020 דיבבה בחתולת קשת פרפר וחד קרן את אתינה
ב-2020 דיבבה בשי-רה ונסיכות הכוח אתטולסטאר
ב-2019 דיבבה באבי האטצ'ר את מירנדה האטצ'ר
ב-2019 דיבבה בציידי המפלצות:יוצאים לדרך את נוטס / לולואה
ב-2012 דיבבה באמיצה
חיים אישיים

קרצ'נר חיה עם אורי מסטצ'קין ולהם שני בנים.
הערות שוליים

↑  מלאכים באמריקה, באתר הבמה
↑   מיכאל הנדלזלץ, "קוראים לי רייצ'ל קורי": קרבן תמים, באתר הארץ, 14 ביולי 2013
↑  מרב יודילוביץ', התיאטרונטו: רעב, פוליטיקה ודת, באתר ynet, 29 במרץ 2013
↑  The Reports on Sarah and Saleem, IMDB
↑  The reports on sarah saleem, AppleTV
↑  יעקב בר-און, ‏אלתרמן בצרפתית: סיון קרצ'נר על החלום הגדול והאיומים על חייה, באתר מעריב אונליין, 23 באוקטובר 2017
↑  סיון קרצ'נר עם השאנסון האלתרמני, באתר הבמה
↑  שמרי נפשך כמו שלא שמעתם: האזינו ל"שיר משמר" של אלתרמן בצרפתית, באתר ynet, 21 בינואר 2018
↑  חותם המוות
ציד האיילים

| --- | --- |

כרזת הסרט
 בימוי:  ברט גילט
 הופק בידי:  וולט דיסני
 מדבבים:  וולט דיסני, פינטו קולביג
 מוזיקה:  קרל סטאלינג 
 אנימטור:  נורם פרגוסון
 מדינה:  ארצות הברית ארצות הברית
 חברת הפקה:  אולפני וולט דיסני
 חברה מפיצה:  סרטי קולומביה
 הקרנת בכורה:  30 באפריל 1931
 משך הקרנה:  7 וחצי דקות
 שפת הסרט:  אנגלית
 סוגה:  סרט קצר, סרט הנפשה, סרט לכל המשפחה, סרט מוזיקלי
 דף הסרט ב־IMDb
 
ציד האיילים (באנגלית: The Moose Hunt) הוא סרט הנפשה קצר אמריקאי של מיקי מאוס שיצא לראשונה בשנת 1931. זהו הסרט הקצר ה-28 בסדרת סרטי "מיקי מאוס" שהופק והרביעי באותה השנה. עלילת הסרט עוקבת אחר מיקי ופלוטו היוצאים למסע ציד של אייל קורא.
עלילה

מיקי לוקח את הכלב שלו פלוטו ליער למסע ציד. פלוטו מוסח על ידי פרעוש, ומרחרח סביב היער, וננשך באף על ידי ציפור. הוא בוחן דחליל מרופט, ונבהל כשאחת מכפפותיו של הדחליל נוחתת על זנבו. הוא נמלט - מפיל את מיקי - וקופץ לאגם.
פלוטו חוזר למיקי, שמעביר אותו בסדרת אילוף כלבים - לשכב, להתהפך, להתיישב ולחיצת ידיים. כשמיקי אומר לפלוטו "לדבר", פלוטו עושה חיקוי קצר של אל ג'ולסון, כורע על ברך אחת, מושיט את כפותיו ואומר "אמא!" ("!Mammy"; שיר בעל שם זהה אשר ג'ולסון ביצע באותה תנוחה).
מיקי זורק מקל בכדי שפלוטו יתפוס, והאחרון מרים ענף גדול אחר ונושא אותו בחזרה לאדונו. כשמיקי רואה את צללית הענף דמויי הקרניים הוא חושב שפלוטו הוא אייל, והוא יורה בו. מיקי מוצא את פלוטו שוכב ללא ניע, ומתחיל לבכות, מייבב, "אוי, מה עשיתי? אל תעזוב אותי, חבר!" פלוטו קורץ לקהל בעוד מיקי ממשיך לבכות. כשמיקי מתחנן שיגיד משהו, פלוטו מביט בו במתיקות, ונוהם, "נשק אותי!".
מיקי שמח שפלוטו חי, אבל אז הם שומעים קריאת איילים ומיד חוזרים למסע הציד. פלוטו מרחרח מסביב, אבל מפספס לחלוטין את האייל, שמתחיל לרחרח גם הוא אחרי פלוטו. כאשר פלוטו מבחין בו הוא טופח על כתפו של מיקי, מצביע על האייל ונובח, "האייל! האייל!" מיקי מנסה לירות באייל העצום, אבל ידיו רועדות עד כדי כך שהאקדח שלו מתפרק. האייל רודף אחרי מיקי ופלוטו, אבל מיקי משתמש באוזניים המתנופפות של פלוטו בכדי להתעופף באוויר, ויחד הם עפים בניצחון, מיקי רוכב על גב הכלב שלו.
דמויות ומדבבים

מיקי מאוס – וולט דיסני
פלוטו – פינטו קולביג
הפקה

סרט זה הוא הראשון שמציג את פלוטו כחיית המחמד של מיקי – בהופעתו הקודמת, "הפיקניק" משנת 1930, הוא נקרא בשם "רובר" ומשמש כחיית המחמד של מיני מאוס. הסרט מתמקד בתעלוליו של פלוטו; הוא מקבל דקה וחצי של זמן מסך.
פלוטו מדבר שלוש פעמים בסרט - קורא "אמא!", אומר למיקי "נשק אותי!" ומצביע על "האייל!" חוץ מעוד קריאת "אמא" אחת בסוף הסרט "מיקי צועד החוצה", פלוטו לעולם לא דיבר שוב.
סרט קצר זה הוא הראשון מתוך שישה המציגים את מיקי צד; נושא זה נמשך עד הסרט "R'coon Dawg" בשנת 1951.
הסרט כולל הנפשה ממוחזרת של פלוטו מרחרח מול המסך מהסרט הקצר משנת 1930, "כנופיית השלשלאות".
ביקורת

בסט ה-DVD של "אוצרות וולט דיסני" (אנ') משנת 2004, "מיקי מאוס בשחור ולבן: כרך שני", "ציד האיילים" נמצא במדור סרטי-הבונוס, שמתחיל בהקדמה של היסטוריון הקולנוע לאונרד מלטין המסביר את מקורות הסטריאוטיפים הגזעיים שנראו בסרטים מצוירים של דיסני בשנות ה-30 וה-40. "ציד האיילים" נכלל בקבוצה זו בגלל קריאתו של פלוטו "אמא!" (!Mammy), המתייחסת להופעת השחרת הפנים המפורסמת של אל ג'ולסון, "My Mammy". הסרט הקצר "הבית הרדוף" משנת 1929 נכלל גם הוא במדור זה בגלל בדיחה דומה בכיכובו של מיקי.
בספרו "הסרטים של מיקי: סרטי הקולנוע של מיקי מאוס", הייס גרוב כותב: "הקצב שלו איטי, והוא מכיל כמה צחקיקים מביכים, כמו פלוטו המעופף בסוף הסרט. הכי מעניין, הסרט מציג צחקיק נדיר ששובר את הקיר הרביעי: כאשר מיקי יורה בטעות בפלוטו, הוא פתאום פונה לקהל ב"האם יש רופא באולם?"; בדיחת קהל מודעת לעצמה תישאר דבר נדיר בדיסני, אך זה יהפוך למרכיב עיקרי אצל האחים וורנר לאחר שטקס אייברי הצטרף לסטודיו הזה".
ראיין קילפטריק, מאתר הפודקאסט "The Disney Film Project", מציין שהבדיחות שפלוטו קיבל היו רבות יותר וטובות יותר מאשר של מיקי, שהתחיל להפוך לדמות מוגבלת יותר: "פלוטו מתנהג בדיוק כמו כלב כשהוא נתקל בדחליל, מרחרח סביבו בזהירות, מחכה לרגע שלו להסתער. מיקי לא יכול היה לעשות את זה, מכיוון שהיינו מצפים ממנו להיות מתוחכם יותר. אבל תמימותו של פלוטו מאפשרת מגוון חדש של צחקיקים. 'ציד האיילים' באמת מראה את הכיוון שאליו צועדים הסרטים של מיקי. מיקי הוא מסגרת לדמויות הצדדיות לעשות קטעים קטנים ומצחיקים. זה באמת יתממש בסרטים הקצרים עם צבע, כמו 'רוחות בודדות' או 'מנקי השעון', אבל זה מתחיל עוד בשנים 1930–1931".
ב-30 במאי 1931, המגזין Motion Picture Herald פרסם: "הנה סרט קומדיה מצויר קטן ומעולה, עם מיקי מאוס עצמו בתפקיד הראשי כצייד איילים. רק שהתפקידים משתנים והאייל זה שצד את מיקי וכלב הציד שלו. שורות [הדיאלוג] הן הצלחה של ממש והסנכרון נוגע בשווי של דיסני, וזה מספיק. ציפורים, פרעושים ובואש למען האמת מספקים את האווירה. מופע צחוק משובח. צפו בו, כמובן".
עיתון חדשות הקולנוע "The Film Daily" ומגזין וראייטי שיבחו את עלילת הסרט והמוזיקה שלו בנוסף לבדיחות המרובות בכיכובו של פלוטו.
הערות שוליים

1 2 3  Kaufman, J.B.; Gerstein, David (2018). Walt Disney's Mickey Mouse: The Ultimate History. Cologne: Taschen. p. 66. ISBN 978-3-8365-5284-4.
1 2 3 4 5  Grob, Gijs (2018). "The Moose Hunt". Mickey's Movies: The Theatrical Films of Mickey Mouse. Theme Park Press. ISBN 978-1683901235.
↑  Kilpatrick, Ryan. "The Moose Hunt". Disney Film Project. נבדק ב-8 בפברואר 2020. {{cite web}}:  (עזרה)
↑  "Shorts". Motion Picture Herald: 55. 30 במאי 1931. נבדק ב-23 בפברואר 2020. {{cite journal}}:  (עזרה)
↑  "Talking Shorts". Variety: 18. 9 ביוני 1931. נבדק ב-23 בפברואר 2020. {{cite journal}}:  (עזרה)
↑  "Reviews of Sound Shorts". The Film Daily: 21. 14 ביוני 1931. נבדק ב-23 בפברואר 2020. {{cite journal}}:  (עזרה)
המחוז האדמיניסטרטיבי הצפון-מזרחי (מוסקבה)

המונורייל של מוסקבה, פועל רק בתחומי המחוז הצפון מזרחי של מוסקבה
המחוז האדמיניסטרטיבי הצפון-מזרחי של מוסקבה (ברוסית: Северо-Восточный административный округ) הוא אחד מ-12 המחוזות האדמיניסטרטיביים (מינהליים) של העיר מוסקבה. ממוקם בצפון העיר וכולל 17 נפות.
בראש המחוז עומד הפרפקט ולדימיר וינוגרדוב. מינואר 2000 ועד 2010 פרפקט המחוז הייתה אירינה ראבר שפוטרה לאחר שראש העיר יורי לוז'קוב פוטר וראש העיר החדש סרגיי סוביאנין פיטר את מקורביו של לוז'קוב.
מחוז צפון-מזרח הוא המחוז היחידי במוסקבה שבשטחו פועלים כל סוגי התחבורה הציבורית: רכבת תחתית, אוטובוס, חשמלית, רכבת קלה, מוניות שירות ומונורייל.
אתרים בעלי עניין

בתחומי המחוז נמצאים משרדי הרבנות הראשית לרוסיה ומרכז הקהילה היהודית של מוסקבה. בית הכנסת שבנפת מרינה רושצ'ה נבנה ב-1926 ושריפה כילתה את המבנה ב-1993. כיום על שטחו ניצב מרכז הקהילה היהודית של מוסקבה (Московский еврейский общинный центр).
במחוז שוכן גם כלא בוטירקה, בית הכלא הגדול ביותר במוסקבה.
במחוז שוכנים גם אתרי תיירות כדוגמת:
הגן הבוטני הראשי על שם ציצין של האקדמיה הרוסית למדעים
פסל הפועל ואשת הקולחוז
מרכז התערוכה של כל רוסיה (ВДНХ)
שדרת הקוסמונאוטים
אנדרטת כובשי החלל
מוזיאון החלל הרוסי
מגדל אוסטנקינו
התיאטרון החדש לדרמה של מוסקבה
נפות המחוז

אלכסייבסקי
אלטופייבו
באבושקינסקי
ביבירבו
בוטרסקי
ליאנוזובו
לוסינואוסטרובסקי
מרפינו
מרינה רושצ'ה
אוסטנקינו
אוטראדנויה
רוסטוקינו
סוויבלובו
צפון מדבדקובו
סברני
דרום מדבדקובו
יארוסלבסקי
היסטוריה

עד 1917 רק חלק גדול מהמחוז היווה לחלק מהעיר. לאחר מהפכת פברואר, הדומה העירונית העבירה החלטה להרחבת העיר ונפות מרינה רושצ'ה, בוטירסקויה, מרפינו, אוסטאנקינו ואלכסייבסקויה הוכנסו לתחומי העיר.
ב-1960 נוספה גם העיירה באבושקין שהפכה לנפה במחוז. בין 1984 ל-1991 בתחום המחוז התקיימו נפות דזרז'ינסקי, קירוב, באבושקין וטימיריאזב.
ב-1991 הוקם המחוז בשמו הנוכחי ובשנת 2002 אוסטנקינו אוחד עם נפת שרמטייבו.
ריילי מור

ריילי מקגוון מור (באנגלית: Riley McGowan Moore; נולד ב-1 ביולי 1980) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס השני של מדינת וירג'יניה המערבית. טרם היבחרו לקונגרס היה מור גזבר מדינת וירג'יניה המערבית בין השנים 2021–2025, וחבר בית הנבחרים של וירג'יניה המערבית מ-2017 עד 2019.
ביוגרפיה

מור נולד במורגנטאון שבצפון וירג'יניה המערבית. הוא השלים תעודת התמחות בריתוך ממרכז הטכנולוגיה "C. S. Monroe", תואר ראשון בממשל מאוניברסיטת ג'ורג' מייסון, ותואר שני בלימודי ביטחון אסטרטגי מהאוניברסיטה לביטחון לאומי. מור, רתך במקצועו, עבד בראשית דרכו המקצועית כעוזר בוועדת החוץ של בית הנבחרים של ארצות הברית.
בין השנים 2013 ל-2017 שימש מור כסגן נשיא ב"קבוצת פודסטה", חברת שדלנות ויחסי ציבור שהקים ג'ון פודסטה. במהלך עבודתו שם היה חלק מצוות שעבד עבור המרכז האירופי לאוקראינה מודרנית (ECFMU), שקם כדי לייצג את נשיא אוקראינה לשעבר ויקטור ינוקוביץ'. ב-2017 החל לעבוד בחברה טקסטרון.
עם החלטתו של סטיבן סקינר לא להתמודד לייצוג מחוז הבחירה ה-67 בבית הנבחרים של וירג'יניה המערבית בשנת 2016, התמודד מור להחליפו וניצח את רוד סניידר. הוא נבחר ושימש כעוזר מצליף הרוב בסיעה הרפובליקנית. ב-2018 מונה מור בידי יושב ראש בית הנבחרים רוג'ר הנשו למנהיג הרוב הבא בבית הנבחרים. עם זאת, בבחירות 2018 הפסיד בבחירות לכהונה שנייה לג'ון דויל.
בשנת 2020 התמודד מור על תפקיד גזבר מדינת וירג'יניה המערבית. הוא היה המתמודד היחיד בבחירות המקדימות של המפלגה הרפובליקנית, ובבחירות הכלליות ניצב בפני ג'ון פרדו, שכיהן בתפקיד במשך 24 שנים. מור ניצח בבחירות הכלליות עם 56% מהקולות. במהלך כהונתו התנגד מור להשקעות המבוססות על קריטריונים סביבתיים, חברתיים וניהוליים (ESG). ביוני 2022 שלח מור מכתב לשישה מוסדות פיננסיים – ג'יי פי מורגן צ'ייס, גולדמן זקס ובלאקרוק, ולס פארגו, מורגן סטנלי ו-U.S. Bancorp – והודיע להם כי לא יוכלו עוד לקיים עסקים עם מדינת וירג'יניה המערבית בשל עמדתם נגד תעשיית דלקי המאובנים.
ב-21 בנובמבר 2022 הודיע מור כי הוא יתמודד לבית הנבחרים של ארצות הברית במחוז הקונגרס השני של וירג'יניה המערבית, במטרה להחליף את אלכס מוני שהתמודד בבחירות המקדימות לסנאט של ארצות הברית. מור ניצח בפריימריז הרפובליקני ארבעה מועמדים אחרים, וזכה ב-46 אחוז מהקולות. סבו של מור ייצג את המחוז, שנקרא אז מחוז הקונגרס הראשון, בין השנים 1957 ל-1969.
סבו של מור, ארץ' א. מור הבן, היה מושל וירג'יניה המערבית. מור נקרא על שם סבתו, שלי ריילי מור. דודתו, שלי מור קפיטו, ובן דודתו מור קפיטו, גם הם פוליטיקאים. מור הוא קתולי אדוק. הוא ואשתו, גילרמינה (לבית גרסיה), יחד עם שני בנותיהם ובנם, מתגוררים בהרפרס פרי שבווירג'יניה המערבית.
הערות שוליים

↑  תיאודור מייר, K Street’s money backing Strange in Alabama special, באתר פוליטיקו, 15 באוגוסט 2017 (באנגלית)
↑  ג'ף ג'נקינס, Riley Moore knocks off 6-term Treasurer John Perdue, leading GOP sweep of executive offices, באתר WV MetroNews‏, 3 בנובמבר 2020 (באנגלית)
↑  פיט שריידר, West Virginia threatens to bar big banks, Blackrock over perceived fossil fuel boycotts, באתר רויטרס, 15 ביוני 2022 (באנגלית)
משפט האי-שכפול

משפט האי-שכפול (באנגלית: No cloning theorem) הוא משפט בתורת האינפורמציה הקוונטית. לפי המשפט, לא קיים אופרטור היוצר עותק זהה למצב קוונטי שרירותי. הוא נוסח על ידי ווטרס, וויצ'ך ז'ורק, ודיקס בשנת 1982, ובעל השלכות רבות על מחשוב קוונטי ותחומים דומים.
המצב של מערכת יכול להיות שזור עם מצב של מערכת אחרת (לדוגמה, מצבי בל), אך זהו לא שכפול. משום שאין מצב מוגדר היטב שניתן להתייחס אליו כאל תת-מערכת של מצב שזור. שכפול הוא תהליך שתוצאתו היא שני מצבים זהים לא שזורים.
משפט האי-שכפול בדרך כלל מנוסח ומוכח עבור מצבים טהורים, ומשפט האי-שידור מכליל זאת למצבים מעורבים.
למשפט האי-שכפול יש תאום הפוך בזמן: משפט האי-מחיקה, הטוען כי לא קיים אופרטור שבהינתן שני עותקים זהים של מצב קוונטי שרירותי, מוחק את אחד העותקים. יחד, משפטים אלו מחזקים את המשמעות של מכניקת הקוונטים במונחי תורת הקטגוריות.
ניסוח המשפט והוכחתו

תהי מערכת A, ויהי מצב קוונטי המתאר אותה  |\psi \rangle _{A} (ראו סימון דיראק). כדי ליצור עותק של המצב, ניקח מרחב זהה B ומצב התחלתי  |e\rangle _{B}. המצב ההתחלתי חייב להיות בלתי תלוי במצב  |\psi \rangle _{A}, שאין לנו שום ידע מקדים עליו. המצב של המערכת המורכבת מתואר על ידי המכפלה הטנזורית בין המצבים:
|\psi \rangle _{A}\otimes |e\rangle _{B}\,
מכאן ואילך, נשמיט את הסימן  \otimes  לצורך נוחות, אך עדיין מדובר במכפלה טנזורית.
ישנן שתי דרכים לתפעול המערכת המורכבת. נוכל לבצע מדידה, שתקריס באופן בלתי הפיך את המערכת למצב עצמי של האופרטור, ותשנה את המידע שהוכל במערכת, וברור כי זהו לא מצב העונה על דרישות המשפט. לחלופין, ניתן לשנות את ההמילטוניאן של המערכת, ובכך להשפיע על אופרטור הקידום בזמן U (בעבור המילטוניאן לא תלוי בזמן, מתקיים  U(t)=e^{-iHt/\hbar }, כאשר  -H/\hbar  הוא היוצר של הזזות בזמן). אזי U יתנהג כאופרטור המעתיק, בתנאי שיקיים:
U|\phi \rangle _{A}|e\rangle _{B}=|\phi \rangle _{A}|\phi \rangle _{B}\,
לכל מצב אפשרי  |\phi \rangle  במרחב המצבים (כולל  |\psi \rangle ). היות ש-U היא אופרטור אוניטרי, היא משמרת מכפלה פנימית:
\langle e|_{B}\langle \phi |_{A}|\psi \rangle _{A}|e\rangle _{B}=\langle e|_{B}\langle \phi |_{A}U^{\dagger }U|\psi \rangle _{A}|e\rangle _{B}=\langle \phi |_{B}\langle \phi |_{A}|\psi \rangle _{A}|\psi \rangle _{B},
וכיוון שמכניקת הקוונטים מניחה נרמול, מתקיים גם:
\langle \phi |\psi \rangle =\langle \phi |\psi \rangle ^{2}.\,
מכאן, נקבל בהכרח שמתקיים  \phi =\psi  (ואז,  \langle \phi |\psi \rangle =1) או ש- \phi  מאונך ל- \psi  (ואז,  \langle \phi |\psi \rangle =0). אבל זה לא המצב עבור שני מצבים שרירותיים (זה יכול להתקיים אבל מצבים מסוימים). לכן, לדוגמה, אם נבחר מצבים אורתוגנליים בבסיס  \{|0\rangle ,|1\rangle \},:
|\phi \rangle ={1 \over {\sqrt {2}}}{\bigg (}|0\rangle +|1\rangle {\bigg )}
|\psi \rangle ={1 \over {\sqrt {2}}}{\bigg (}|0\rangle -|1\rangle {\bigg )}
והם אכן מקיימים את הדרישה  \langle \phi |\psi \rangle =\langle \phi |\psi \rangle ^{2}, אך התוצאה הזו לא מתקיימת למצבים כלליים יותר. מסתבר ש-U לא יכולה לשכפל מצב קוונטי כללי. ועל כן, לא ניתן לשכפל מצב.
השלכות

משפט האי-שכפול מונע שימוש בשיטות תיקון שגיאות קלסיות על מצבים קוונטים. לדוגמה, עותקים של מצב באמצע חישוב קוונטי לא יכולים להתבצע, ובפרט לא עבור תיקון שגיאות. תיקון שגיאות הוא נושא הכרחי למחשוב קוונטי פרקטי, ולמשך זמן מה זוהי נחשבה לתקלה קריטית. בשנת 1995, פיטר שור וסטין החיו את הסיכויים למחשוב קוונטי על ידי תכנון של אלגוריתמים לתיקון שגיאות קוונטי, שעקפו את משפט האי-שכפול.
באופן דומה, שכפול יחלל את משפט האי-שיגור שקובע כי טלפורטציה קלאסית (בשונה מטלפורטציה קוונטית בעזרת שזירה) היא לא אפשרית. במילים אחרות, מצבים קוונטים לא יוכלו להימדד בצורה אמינה.
משפט האי-שכפול משתמע ממשפט האי-התקשורת, שקובע כי ערוצי מידע קוונטי לא ניתנים לשימוש לשידור מידע קלאסי. על כן, שכפול היא דרך יעילה לתקשורת כזו. כדי להבין זאת, ניתן להסתכל על פרדוקס EPR, ולהניח כי מצבים קוונטים ניתנים היו לשכפול. נניח שחלק ממצבי בל השזורים מקסימלית מופצים לאליס ולבוב. אליס תוכל לשלוח לבוב מידע באופן הבא: אם אליס רוצה לשדר "0", היא תמדוד את הספין של האלקטרון שלה בכיוון z, ותקריס את המצב של בוב להיות  |z+\rangle _{B} או  |z-\rangle _{B}, ואם היא תרצה לשדר "1", היא לא תשנה את הקיוביט שלה. בוב ייצור הרבה עותקים מהמצב של האלקטרון וימדוד בכולם את הספין בכיוון z. בוב יודע שאליס שידרה "0" אם כל המדידות שלו הפיקו את אותה התוצאה, ואחרת, המדידות שלו יביאו  |z+\rangle _{B} או  |z-\rangle _{B} בהסתברות שווה. זה יאפשר לאליס ובוב לתקשר בצורה קלאסית על ערוץ תקשורת קוונטי.
שכפול לא מושלם

למרות חוסר היכלת ליצור עותקים מושלמים של מצב קוונטי לא ידוע, ניתן ליצור עותקים לא מושלמים. זה יכול להיעשות על ידי צימוד של מערכות עזר גדולות יותר למערכת שנרצה לשכפל, וליצור טרנספורמציות אוניטריות על המערכת המשולבת. אם נבחר את הטרנספורמציה האוניטרית בצורה נכונה, רכיבים מסוימים של המערכת המשולבת יתפתחו לעותקים משוערים של המערכת המקורית. בשנת 1996, בוזק והילרי הראו שמכונת שכפול אוניברסלית יכולה ליצור עותק של מצב לא ידוע בנאמנות של 5/6.
ניתן להשתמש בשכפול לא מושלם על מנת לצותת לתקשורת המשתמשת בפרוטוקולי קריפטוגרפיה קוונטית, ובשימושים נוספים במדע האינפורמציה הקוונטית.
הערות שוליים

↑  Bužek V. and Hillery, M. Quantum Copying: Beyond the No-Cloning Theorem. Phys. Rev. A 54, 1844 (1996)
אורקל (מדעי המחשב)

בתורת החישוביות ובתורת הסיבוכיות, אורקל (לעיתים נקרא בעברית גם פונקציית אוב) היא מכונה מופשטת שבאמצעותה נחקרות בעיות הכרעה. ניתן לדמות אותה לקופסה שחורה, שמחוברת למכונת טיורינג, ושיש לה יכולת להכריע בעיה מסוימת בצעד חישוב יחיד. הבעיות עשויות להיות מכל מחלקת סיבוכיות, וניתן להשתמש אף בבעיות שאינן ניתנות לחישוב כלל, כגון בעיית העצירה.
מכונת טיורינג עם אורקל היא מכונת טיורינג בעלת שני סרטים, שיש באפשרותה לתת לאורקל הוראה להחליף את הקלט שעל אחד הסרטים של המכונה בפלט החישוב של האורקל עבור אותו קלט. הוראה זו נחשבת לצעד חישוב יחיד. ניתן להגדיר גם מכונת טיורינג עם יותר מאורקל אחת, ואף עם אינסוף אורקלים.
שימוש נפוץ באורקלים הוא יצירת קשר בין שאלות פתוחות שונות, העוסקות בהיותן של פונקציות ניתנות לחישוב או ניתנות לחישוב בזמן ריצה פולינומי. זאת כיוון שמושג האורקל מאפשר להגדיר היררכיה בין פונקציות מהטבעיים לעצמם. פונקציה  \ f נחשבת לניתנת לחישוב מתוך הפונקציה  \ g אם ניתן לחשב את  \ f, על ידי מכונת טיורינג לדוגמה, כאשר  \ g משמשת כאורקל. הגדרה כזו יוצרת קדם-סדר על אוסף הפונקציות הנבחר. באופן הזה, כאשר נבחר בתור הקבוצה את כלל הפונקציות מהטבעיים לעצמם, ניתן להגדיר את דרגות טיורינג ואת יחס הסדר החלקי של "ניתנות לחישוב". ניתן ליצור את אותה ההגדרה גם על שפות. כמו כן, ניתן לעדן את היחס על ידי דרישה שזמן החישוב של  \ f מתוך  \ g יהיה פולינומי, ליניארי וכו'. לדוגמה, עבור דרישה של זמן חישוב פולינומי ועל ידי בחירה מתאימה של אוסף הפונקציות או השפות, מתקבלת ההיררכיה הפולינומית.
אורקל ורדוקציות

קיומה של רדוקציה חישובית מפונקציה  \ f לפונקציה  \ g, היא למעשה מקרה פרטי של הטענה, לפיה קיים אלגוריתם לפונקציה  \ f בהינתן אורקל לפונקציה  \ g. באופן דומה, משמעות קיומה של רדוקציה פולינומית מפונקציה  \ f לפונקציה  \ g, היא למעשה קיומו של אלגוריתם בעל זמן ריצה פולינומי לפונקציה  \ f בהינתן אורקל לפונקציה  \ g. לעיתים נוהגים לכנות רדוקציות במובן הרגיל בתור "רדוקציות קארפ" ולדבר גם על "רדוקציות טיורינג" כשהכוונה לאלגוריתם המחשב את  \ f באמצעות אורקל ל- \ g (אלגוריתם שיכול לקרוא ל- \ g פעמים רבות על קלטים רבים ושונים, להבדיל מהקריאה הבודדת של רדוקציית קארפ).
לקריאה נוספת

Akeo Adachi, Foundations of computation theory, Ohmsha, 1990.
T. P. Baker, J. Gill, R. Solovay. Relativizations of the P =? NP Question. SIAM Journal on Computing, 4(4): 431-442 (1975)
C. H. Bennett, J. Gill. Relative to a Random Oracle A, PA != NPA != co-NPA with Probability 1. SIAM Journal on Computing, 10(1): 96-113 (1981)
Egon Börger. "Computability, Complexity, Logic". North-Holland, 1989.
Richard Chang, Benny Chor, Oded Goldreich, Juris Hartmanis, Johan Hastad, Desh Ranjan, Pankaj Rohatgi. The Random Oracle Hypothesis is False. Journal of Computer and System Sciences, volume 49, issue 1, pp. 24–39. August 1994. ISSN 0022-0000. http://citeseer.ist.psu.edu/282397.html
Martin Davis, editor: The Undecidable, Basic Papers on Undecidable Propositions, Unsolvable Problems And Computable Functions, Raven Press, New York, 1965. Turing's paper is in this volume. Papers include those by Gödel, Church, Rosser, Kleene, and Post.
C. Papadimitriou. Computational Complexity. Addison-Wesley, 1994. Section 14.3: Oracles, pp. 339–343.
Hartley Rogers, Jr., Theory of Recursive Functions and Effective Computability, McGraw-Hill, 1967.
Michael Sipser. Introduction to the Theory of Computation. PWS Publishing, 1997. מסת"ב 0-534-94728-X. Section 9.2: Relativization, pp. 318–321.
Robert I. Soare, Recursively Enumerable Sets and Degrees, Perspectives in Mathematical Logic, Springer, 1987.
Alan Turing, Systems of logic based on ordinals, Proc. London math. soc., 45, 1939
Dieter van Melkebeek, Randomness and Completeness in Computational Complexity, Lecture Notes in Computer Science 1950, Springer, 2000.
ערך זה הוא קצרמרבנושא מדעי המחשב. אתם מוזמנים לתרום לוויקיפדיה ו.
קתרין וולף ברוס

| --- | --- |

 לידה:  22 בינואר 1816 מנהטן, ארצות הברית 
 פטירה:  13 במרץ 1900 (בגיל 84) ניו יורק, ארצות הברית 
 מדינה:  ארצות הברית ארצות הברית
 ידועה בשל:  נדבנית ותומכת באסטרונומיה
 
קתרין וולף ברוס (באנגלית: Catherine Wolfe Bruce;‏ 22 בינואר 1816, ניו יורק – 13 במרץ 1900, ניו יורק) הייתה נדבנית אמריקאית אשר תמכה רבות בתחום האסטרונומיה.
ביוגרפיה

ברוס נולדה ב-22 בינואר 1816, לג'ורג' ברוס (George Bruce (industrialist)) (1781–1866), תעשיין, בעל בית דפוס וממציא בתחום הדפוס, שנולד באדינבורו, סקוטלנד וקתרין וולף (1785–1861) מניו יורק. היו לה ארבע אחיות ושני אחים.
ברוס למדה ציור, מספר שפות ובהן לטינית, גרמנית, צרפתית ואיטלקית, וגם את הספרות בשפות אלו.
בשנת 1890 פרסמה תרגום של היצירה הלטינית "דיאס אירה".
ברוס מעולם לא נישאה. לקראת סוף חייה, עקב מחלה ממושכת, היא הייתה מרותקת לביתה.
היא מתה ב-13 במרץ 1900 בביתה בשדרה החמישית בניו יורק.